Dasturiy ta’minot vositalari eksporti va importi to‘g‘risidagi nizomni tasdiqlash haqida

O‘zbekiston Respublikasi Prezidentining 2013-yil 20-sentabrdagi PQ-2042-sonli “Mamlakatimizning dasturiy ta’minot vositalari ishlab chiquvchilarini rag‘batlantirishni yanada kuchaytirish chora-tadbirlari to‘g‘risida”gi qarorining (O‘zbekiston Respublikasi qonun hujjatlari to‘plami, 2013-y., 39-son, 508-modda) 7-bandiga muvofiq, O‘zbekiston Respublikasi Aloqa, axborotlashtirish va telekommunikatsiya texnologiyalari davlat qo‘mitasi, Tashqi iqtisodiy aloqalar, investitsiyalar va savdo vazirligi, Davlat bojxona qo‘mitasi va Markaziy banki Boshqaruvi qaror qiladilar:
 1. Dasturiy ta’minot vositalari eksporti va importi to‘g‘risidagi nizom ilovaga muvofiq tasdiqlansin.
 2. Mazkur qaror rasmiy e’lon qilingan kundan e’tiboran kuchga kiradi.
 Ushbu Nizom O‘zbekiston Respublikasining “Axborotlashtirish to‘g‘risida”gi Qonuni (O‘zbekiston Respublikasi Oliy Majlisining Axborotnomasi, 2004-y., 1-2-son, 10-modda), O‘zbekiston Respublikasi Prezidentining 2013-yil 20-sentabrdagi PQ-2042-son “Mamlakatimizning dasturiy ta’minot vositalari ishlab chiquvchilarini rag‘batlantirishni yanada kuchaytirish chora-tadbirlari to‘g‘risida”gi qaroriga (O‘zbekiston Respublikasi qonun hujjatlari to‘plami, 2013-y, 39-son, 508-modda) muvofiq, dasturiy ta’minot vositalari eksporti va importi tartibini belgilaydi.
 1. Ushbu Nizomda quyidagi asosiy tushunchalardan foydalaniladi:
 dasturiy ta’minot vositalari — algoritm tilida taqdim etilgan operatsiyalar, komandalar va ma’lumotlarning mantiqiy tashkil etilgan yig‘indisidan iborat va muayyan natijaga erishish maqsadida kompyuterda amalga oshirish uchun mo‘ljallangan intellektual mulk obyekti. Dasturiy ta’minot vositalari deganda ularni ishlab chiqish davomida olingan tayyorlov materiallari ham nazarda tutiladi.
 dasturiy ta’minot vositalari ishlab chiquvchisi — o‘z dasturiy ta’minot vositalarini ishlab chiqarish (ishlab chiqish), kuzatish (xizmat ko‘rsatish), joriy qilish va sotish bilan bog‘liq faoliyatni belgilangan tartibda amalga oshiruvchi yuridik shaxs — O‘zbekiston Respublikasi rezidenti;
 Dasturiy ta’minot vositalari ishlab chiquvchilarining milliy reyestri (bundan buyon matnda Milliy reyestr deb yuritiladi) — mamlakatimizning dasturiy ta’minot vositalari ishlab chiquvchilari to‘g‘risidagi axborotning yagona elektron banki;
 dasturiy ta’minot vositalari eksporti — dasturiy ta’minot vositalari ishlab chiquvchisi tomonidan dasturiy ta’minot vositalarini norezidentga elektron shaklda, shu jumladan olib yuriladigan tashuvchilarda va Internet tarmog‘idagi on-layn do‘konlar orqali sotish, shu jumladan dasturiy ta’minot vositalarini kuzatish (xizmat ko‘rsatish) bo‘yicha tashqi savdo faoliyati;
 dasturiy ta’minot vositalari importi — O‘zbekiston Respublikasi rezidenti norezidentdan dasturiy ta’minot vositalarini sotib olishi, shu jumladan dasturiy ta’minot vositalarini kuzatish (xizmat ko‘rsatish) bo‘yicha tashqi savdo faoliyati;
 Internet tarmog‘idagi on-layn do‘kon — Internet tarmog‘i orqali tovarlar (ishlar, xizmatlar) bilan savdo qiluvchi, foydalanuvchilarga real vaqt rejimida tovarlar (ishlar, xizmatlar)ni sotib olish uchun buyurtmalarni shakllantirish, ular uchun haq to‘lash va yetkazib berish usullarini belgilash imkonini beruvchi sayt.
 2. Dasturiy ta’minot vositalari ishlab chiquvchilarining eksport operatsiyalari:
 O‘zbekiston Respublikasi norezidentlari bilan shartnomalar tuzish orqali;
 dasturiy ta’minot vositalari ishlab chiquvchisi Milliy reyestrga kiritilgan bo‘lsa, eksport shartnomasisiz dasturiy ta’minot vositalarini chet el valyutasida Internet tarmog‘idagi on-layn do‘konlari orqali sotish yo‘li bilan amalga oshirilishi mumkin. 
 Milliy reyestrni shakllantirish va yuritish Dasturiy ta’minot vositalari ishlab chiquvchilarining milliy reyestri to‘g‘risidagi nizom (ro‘yxat raqami 2541, 2013-yil 26-dekabr) (O‘zbekiston Respublikasi qonun hujjatlari to‘plami, 2013-y., 52-son, 701-modda) bilan belgilanadi. 
 3. Dasturiy ta’minot vositalari ishlab chiquvchilarining eksport shartnomalarini tuzish va ijro etish qonunchilik hujjatlariga muvofiq amalga oshiriladi. 
 4. Milliy reyestrga kiritilgan dasturiy ta’minot vositalari ishlab chiquvchisi tomonidan Internet tarmog‘idagi onlayn do‘konlar orqali 5 ming AQSh dollarigacha bo‘lgan dasturiy ta’minot vositalarini eksport shartnomasisiz xorijiy valyutaga sotish, Tashqi savdo operatsiyalari yagona elektron axborot tizimiga ma’lumot kiritmasdan amalga oshiriladi. 
 Dasturiy ta’minot vositalarining eksporti 5 ming AQSh dollaridan oshgan taqdirda, dasturiy ta’minot vositalarining eksport shartnomasi bo‘yicha ma’lumotlar elektron raqamli imzodan foydalangan holda Interaktiv davlat xizmatlari yagona portali orqali Tashqi savdo operatsiyalari yagona elektron axborot tizimiga kiritiladi.
 7. Internet tarmog‘idagi on-layn do‘konlari orqali dasturiy ta’minot vositalari eksportining o‘ziga xos xususiyatlarini hisobga olib, dasturiy ta’minot vositalari uchun chet el valyutasidagi tushum dasturiy mahsulotni sotish fakti bo‘yicha dasturiy ta’minot vositalari ishlab chiquvchisining hisob raqamiga chet el valyutasida kelib tushishi kerak. 
 Tushumlarning tushish muddatlari xorijiy onlayn-savdo maydonchasi qoidalariga muvofiq belgilanadi.
 8. Dasturiy ta’minot vositalari ishlab chiquvchisi Milliy reyestrdan chiqarilsa, u 3 ish kuni davomida bu haqda Internet tarmog‘idagi on-layn do‘konlari orqali dasturiy ta’minot vositalari eksportidan olinadigan chet el valyutasidagi tushum kelib tushadigan xizmat ko‘rsatuvchi tijorat bankka xabar berishi kerak.
 9. Dasturiy ta’minot vositalari ishlab chiquvchilarining import shartnomalarini tuzish va ijro etish qonunchilik hujjatlariga muvofiq amalga oshiriladi.
 10. Internet tarmog‘ida chet el on-layn do‘konlarida ro‘yxatdan o‘tkazish uchun to‘lov dasturiy ta’minot vositalari ishlab chiquvchilari tomonidan import shartnomasi mavjud bo‘lmaganda ham amalga oshirilishi mumkin.
 11. Dasturiy ta’minot vositalari ishlab chiquvchilari tomonidan eksport-import operatsiyalarining to‘g‘ri o‘tkazilganligini nazorat qilish, O‘zbekiston Respublikasi davlat soliq xizmati organlari tomonidan qonunchilik hujjatlariga muvofiq amalga oshiriladi.
 12. Ushbu Nizomni buzishda aybdor bo‘lgan shaxslar qonunchilik hujjatlarida belgilangan tartibda javobgar bo‘ladilar.